Un nou început pentru Spitalul Clinic CF2: Oportunități și excelență sub administrarea UMF „Carol Davila”

Astăzi, Universitatea de Medicină și Farmacie „Carol Davila” din București a preluat oficial administrarea Spitalului Clinic Căi Ferate Nr. 2 (CF2), în urma semnării protocolului de predare. Acest moment marchează un pas important în consolidarea excelenței medicale și în îmbunătățirea serviciilor oferite pacienților.

Rectorul UMF „Carol Davila”, Profesorul Univ. Viorel Jinga, a semnat protocolul din partea universității, subliniind că acesta este doar un prim pas în preluarea și eficientizarea altor unități medicale aflate în patrimoniul Ministerului Transporturilor și Infrastructurii.

Sub coordonarea unei instituții cu tradiție în educația și cercetarea medicală, Spitalul CF2 va beneficia de un management specializat, acces la inovații digitale, integrarea activității clinice cu cea universitară și implementarea unor soluții eficiente de modernizare, menite să îmbunătățească atât experiența pacienților, cât și condițiile de lucru pentru personalul medical.

Prin acest transfer, ne propunem:

– creșterea performanțelor medicale și îmbunătățirea actului medical;
– acces mai bun la finanțare și infrastructură modernizată;
– integrarea activității clinice cu cea academică, oferind studenților și rezidenților acces la un mediu de învățare de înaltă calitate.

Suntem convinși că această schimbare va poziționa Spitalul Clinic CF2 în topul unităților sanitare din București, devenind un exemplu de bune practici în administrarea spitalelor.

Articolul Un nou început pentru Spitalul Clinic CF2: Oportunități și excelență sub administrarea UMF „Carol Davila” apare prima dată în umfcd.